Συμμετοχή της Ελλάδας στη Eurovision 2005

Η Ελλάδα συμμετείχε στον Διαγωνισμό Τραγουδιού Eurovision 2005 που πραγματοποιήθηκε στις 19 και 21 Μαΐου στο Κίεβο της Ουκρανίας. Ο ελληνικός τηλεοπτικός φορέας Ελληνική Ραδιοφωνία Τηλεόραση (ΕΡΤ) επέλεξε εσωτερικά την Έλενα Παπαρίζου ως την εκπρόσωπο της Ελλάδας και διοργάνωσε εθνικό τελικό για την επιλογή του τραγουδιού, ο οποίος διεξήχθη στις 2 Μαρτίου 2005. Νικητήριο τραγούδι αναδείχθηκε το «My Number One», το οποίο κατέληξε στην 1η θέση του τελικού της Eurovision, με 230 βαθμούς, φέρνοντας την πρώτη νίκη της Ελλάδας στον διαγωνισμό.

## Ιστορικό
Πριν το διαγωνισμό του 2005, η Ελλάδα συμμετείχε στη Eurovision είκοσι πέντε φορές από το ντεμπούτο της το 1974. Το καλύτερο αποτέλεσμα της Ελλάδας ήταν η τρίτη θέση, η οποία ήρθε δύο φορές: το 2001 με το τραγούδι "Die for You" των Antique και το 2004 με το τραγούδι "Shake It" του Σάκη Ρουβά. Το χειρότερο αποτέλεσμα της Ελλάδας ήταν η 20η θέση το 1998 με το τραγούδι "Μια Κρυφή Ευαισθησία" των Θάλασσα.

Ο Ελληνικός ραδιοτηλεοπτικός φορέας Ελληνική Ραδιοφωνία Τηλεόραση (ΕΡΤ), εκπέμπει το γεγονός σε όλη την Ελλάδα και οργανώνει τον τρόπο επιλογής για τη συμμετοχή της χώρας. Η ΕΡΤ είναι υπεύθυνη για τη συμμετοχή της Ελλάδας στο διαγωνισμό από το ντεμπούτο τους το 1974.
## Πριν τη Eurovision

### Επιλογή καλλιτέχνη
Η ΕΡΤ ανακοίνωσε ότι ο εκπρόσωπος της Ελλάδας για τον Διαγωνισμό του 2005 θα επιλεγεί εσωτερικά. Ο πρώτος καλλιτέχνης που προσεγγίστηκε από την ΕΡΤ ήταν ο εκπρόσωπος του 2004, Σάκης Ρουβάς, με την ΕΡΤ σε συνέντευξη τύπου τον Ιούνιο του 2004 να δηλώνει ότι θα ήθελε να εκπροσωπήσει την Ελλάδα και πάλι ο Ρουβάς, εάν αποδεχόταν την πρόταση. Παρόλα αυτά, ο Ρουβάς αρνήθηκε την πρόταση, θέλοντας να δώσει την ευκαιρία και σε άλλους καλλιτέχνες. Άλλοι καλλιτέχνες που προσεγγίστηκαν ή έδειξαν ενδιαφέρον ήταν η Άννα Βίσση, η Δέσποινα Βανδή, η Αννέτ Αρτάνι και η Έλενα Παπαρίζου.

Στις 22 Ιανουαρίου 2005, η ΕΡΤ ανακοίνωσε ότι η Έλενα Παπαρίζου θα εκπροσωπήσει την Ελλάδα στον Διαγωνισμό του Κιέβου. Η Παπαρίζου είχε εκπροσωπήσει την Ελλάδα το 2001, ως μέλος του συγκροτήματος Antique, με το τραγούδι "Die for You", καταλήγοντας στην τρίτη θέση, το καλύτερο αποτέλεσμα της Ελλάδας μέχρι τότε.

### ''Eurovision Party''
Μετά την ανακοίνωση της Έλενας Παπαρίζου ως εκπρόσωπος της Ελλάδας, η ΕΡΤ αποκάλυψε ότι θα διεξαχθεί εθνικός τελικός, με τίτλο "*Eurovision Party*", όπου η Παπαρίζου θα ερμηνεύει τέσσερα τραγούδια. Στις 18 Φεβρουαρίου 2005, παρουσιάστηκαν τα τέσσερα τραγούδι, στην ειδική εκπομπή *EuroMania*. Ακόμη, ανακοινώθηκε ότι ο Φωκάς Ευαγγελινός θα χορογραφήσει και τις τέσσερις συμμετοχές. Στις 19 Φεβρουαρίου, το τραγούδι "The Light in Our Soul", σε σύνθεση και στίχους του Κώστα Μπίγαλη, αποκλείστηκε από τον τελικό, καθώς είχε κυκλοφορήσει στο Amazon.de από το συγκρότημα Big Alice πριν την 1η Οκτωβρίου.

#### Τελικός
Ο εθνικός τελικός διεξήχθη στις 2 Μαρτίου 2005 στο Fever, με παρουσιάστρια την Αλεξάνδρα Πασχαλίδου. Ο τελικός μεταδόθηκε στη ΝΕΤ στην Ελλάδα και δορυφορικά από την ERT Sat. Νικητήριο τραγούδι αναδείχθηκε το «My Number One». Το αποτέλεσμα καθορίστηκε από το τηλεοπτικό κοινό μέσω τηλεφώνου ή SMS (60%) και από μία εννιαμελή ελληνική κριτική επιτροπή (40%), η οποία αποτελείται από τους:

* Μίμης Πλέσσας (Πρόεδρος)
* Αντώνης Ανδρικάκης
* Κώστας Τουρνάς
* Ζέλικο Γιοκσίμοβιτς
* Ντέπυ Γκολεμά
* Ίων Σταμπούλης
* Φωτεινή Γιαννουλάτου
* Sietse Bakker
* Χρήστος Λυριτζής

## Στη Eurovision
Ο Διαγωνισμός Τραγουδιού Eurovision 2005 πραγματοποιήθηκε στo Παλάτι των Σπορ στο Κίεβο της Ουκρανίας και αποτελέστηκε από έναν ημιτελικό στις 19 Μαΐου και τον τελικό στις 21 Μαΐου 2005. Σύμφωνα με τους κανόνες της Eurovision, όλες οι συμμετέχουσες χώρες, εκτός από τη διοργανώτρια χώρα, τις "Μεγάλες Τέσσερις", που αποτελούνται από τη Γαλλία, τη Γερμανία, την Ισπανία και το Ηνωμένο Βασίλειο, και τις υπόλοιπες εννέα χώρες που βρέθηκαν στην πρώτη δεκάδα του προηγούμενου διαγωνισμού, πρέπει να προκριθούν από τον ημιτελικό για να διαγωνιστούν στον τελικό, με τις 10 πρώτες χώρες από τον ημιτελικό να προκρίνονται στον τελικό. Η Ελλάδα, μετά την 3η θέση που κατέλαβε στον Διαγωνισμό Τραγουδιού Eurovision 2004, δε χρειάστηκε να διαγωνιστεί στον ημιτελικό.

Ο ημιτελικός και ο τελικός μεταδόθηκαν στην Ελλάδα τηλεοπτικά μέσω της ΝΕΤ, ραδιοφωνικά μέσω του Δεύτερου Προγράμματος και δορυφορικά από την ERT Sat, με σχολιάστρια την Αλεξάνδρα Πασχαλίδου.

### Τελικός
Η Ελλάδα ερμήνευσε 19η σε σειρά εμφάνισης, μετά τη συμμετοχή της Κροατίας και πριν τη συμμετοχή της Ρωσίας. Η Ελλάδα κατετάγη πρώτη στον τελικό, σημειώνοντας 230 βαθμούς.

### Ψηφοφορία
#### Βαθμοί που δόθηκαν στην Ελλάδα

#### Βαθμοί που δόθηκαν από την Ελλάδα

## Μετά τη Eurovision

### Υποδοχή
Οι πρώτες δηλώσεις της Παπαρίζου μετά τη νίκη της ήταν "Δείξαμε το σύγχρονο πρόσωπο της Ελλάδας. Πιστεύω ότι αυτό είναι το πρόσωπο που όλοι αγαπούν. Η Ευρώπη είναι το σπίτι μας!". Κατά την άφιξή της πίσω στην Ελλάδα, την υποδέχτηκε πλήθος θαυμαστών στο αεροδρόμιο Ελευθέριος Βενιζέλος, ενώ η Πυροσβεστική δημιούργησε μια αψίδα με πίδακα νερού για το αεροπλάνο της, που έφερε τον αριθμό "001", ώστε να περάσει από εκεί μετά την προσγείωση. Στον δρόμο για το Ραδιομέγαρο της ΕΡΤ, όπου είχε διοργανωθεί ένα πάρτι καλωσορίσματος για την Παπαρίζου και την ελληνική αποστολή, ο κόσμος στεκόταν εκατέρωθεν του δρόμου και πετούσε ροδοπέταλα κατά μήκος της διαδρομής του λεωφορείου της Παπαρίζου. Όταν έφτασε στο Ραδιομέγαρο, ο κόσμος την υποδέχθηκε με θερμό χειροκρότημα, με την ίδια να βγαίνει στην ειδικά διαμορφωμένη σκηνή ντυμένη με την ελληνική σημαία και κρατώντας το τρόπαιο της Eurovision.

### ''Congratulations: 50 Χρόνια του Διαγωνισμού Τραγουδιού Eurovision''
Μεταξύ των διακρίσεων που έλαβε το "My Number One" ήταν ότι επιλέχθηκε ανάμεσα σε άλλα δεκατρία τραγούδια της Eurovision για να διαγωνιστεί στο *[[Congratulations: 50 Χρόνια του Διαγωνισμού Τραγουδιού Eurovision]]*, μια ειδική επετειακή διοργάνωση που πραγματοποιήθηκε στις 22 Οκτωβρίου 2005, με αφορμή τα πενήντα χρόνια του Διαγωνισμού. Ήταν η μοναδική ελληνική συμμετοχή και ένας από τους τρεις νικητές από τη δεκαετία του '00 που διαγωνίστηκε (μαζί με το "Fly on the Wings of Love" των Olsen Brothers και το "Everyway That I Can" της Sertab Erener). Το τραγούδι εμφανίστηκε στην 14η και τελευταία θέση του πρώτου γύρου, μετά το τραγούδι "Save Your Kisses for Me". Στο τέλος του πρώτου γύρου, το "My Number One" ανακοινώθηκε ως ένα από τα πέντε τραγούδια που προκρίθηκαν στον δεύτερο και τελικό γύρο. Αργότερα αποκαλύφθηκε ότι κατετάγη τέταρτο στον πρώτο γύρο, με 167 βαθμούς (και στους δύο γύρους, η Ελλάδα μπορούσε να δώσει στο τραγούδι τους μέγιστους δώδεκα βαθμούς, κάτι το οποίο απαγορεύεται στην Eurovision).

Το "My Number One" κατετάγη τέταρτο στον τελικό γύρο, λαμβάνοντας 245 βαθμούς, 15 βαθμούς παραπάνω από το αποτέλεσμα του Μαΐου. Παρόλα αυτά, όλες οι χώρες δε μπορούσαν να δώσουν σε κάποιο από τα πέντε εναπομείναντα τραγούδια λιγότερους από έξι βαθμούς, πράγμα που σημαίνει ότι, σε αντίθεση με την Eurovision, το "My Number One" ψηφίστηκε από όλες τις χώρες.

#### Ψηφοφορία

## Παραπομπές


Κατηγορία:Συμμετοχή της Ελλάδας στη Eurovision
Κατηγορία:Διαγωνισμός Τραγουδιού Eurovision 2005